RP ลงสนามวันแรกคึกคัก! ราคาปรับตัวขึ้นเหนือจอง 45.50%
RP ลงสนามวันแรกคึกคัก เหนือจอง 45.50% โดย ณ เวลา 10.07 น. ราคาอยู่ที่ 17.10 บ. เพิ่มขึ้น 5.10 บ. หรือ 42.50% จากราคาขาย IPO ที่ 12 บ. สูงสุดที่ 17.30 บ. ต่ำสุดที่ 15.30 บ. มูลค่าซื้อขายที่ 766.74 ลบ.
12 พ.ย. 2558

ผู้สื่อข่าวรายงานว่า ราคาหุ้นบริษัท ท่าเรือราชาเฟอร์รี่ จำกัด (มหาชน) หรือ RPเปิดเทรดวันแรก ณ เวลา 10.07 น. มาที่ 17.10 บาท เพิ่มขึ้น 5.10 บาท หรือ 42.50% จากราคาขาย IPO ที่ 12 บาท สูงสุดที่ 17.30 บาท ต่ำสุดที่ 15.30 บาท มูลค่าซื้อขายที่ 766.74 ล้านบาท ขณะที่ดัชนีตลาดหุ้นไทยโดยรวมลบ 0.58%
บล.โกลเบล็ก ระบุในบทวิเคราะห์ ว่า RP เป็นหุ้นเด่น มองราคา IPO 12 บาท/หุ้น คิดเป็นอัตราส่วนราคาต่อกำไรสุทธิ (P/E Ratio) ที่ 27.91 เท่า คำนวณจากกำไรต่อหุ้นแบบ fully diluted ย้อนหลัง 4 ไตรมาส (1 ก.ค. 57-30 มิ.ย. 58)
โดย RP เป็นผู้ดำเนินธุรกิจให้บริการเดินเรือเฟอร์รี่เพื่อใช้โดยสารและขนส่งทางเรือในฝั่งอ่าวไทยใน 2 เส้นทาง อ.ดอนสัก-เกาะสมุย และอ.ดอนสัก-เกาะพะงัน จังหวัดสุราษฏร์ธานี มีบริการเดินเรือทั้งแบบประจำทางตามเที่ยวเวลา และเหมาลำ
ซึ่งปัจจุบันมีเรือเฟอร์รี่ให้บริการทั้งหมด 12 ลำและเป็นเจ้าของท่าเรือ 2 แห่ง ได้แก่ ท่าเรือดอนสักสากล และท่าเรือสมุยสากล ส่วนช่วง 9 เดือนแรกมีกำไรสุทธิ 70 ล้านบาท ลดลง 12% จากปีก่อน